b"\n_START_ARTICLE_\nHortus Botanicus Leiden\n_START_PARAGRAPH_\nEl Jard\xc3\xad bot\xc3\xa0nic de la Universitat de Leiden (Hortus Botanicus Leiden) \xc3\xa9s el jard\xc3\xad bot\xc3\xa0nic m\xc3\xa9s antic dels Pa\xc3\xafsos Baixos i un dels m\xc3\xa9s antics del m\xc3\xb3n. Est\xc3\xa0 situat a la banda sud-oest del centre hist\xc3\xb2ric de Leiden, entre l'edifici de l'Acad\xc3\xa8mia i l'Observatori de Leiden.\n_START_SECTION_\nHist\xc3\xb2ria\n_START_PARAGRAPH_\nEl 1587, la jove universitat de Leiden demana al batlle de Leiden el perm\xc3\xads per establir un jard\xc3\xad bot\xc3\xa0nic darrere l'edifici de l'Acad\xc3\xa8mia, per beneficiar els estudiants de medicina. Va obtenir el perm\xc3\xads el 1590, just per al nomenament del fam\xc3\xb3s bot\xc3\xa0nic Carolus Clusius (1526-1609), que va arribar a Leiden el 1593. Els coneixements, la reputaci\xc3\xb3 i els contactes internacionals de Clausius li van permetre establir una gran col\xc2\xb7lecci\xc3\xb3 de plantes. Clausius va insistir tamb\xc3\xa9 a la Companyia Holandesa de les \xc3\x8dndies Orientals (Vereenigde Oostindische Compagnie, VOC) de recollir plantes vives i mostres assecades. El jard\xc3\xad original establert per Clausius era petit (aproximadament 35-40 metres), per\xc3\xb2 contenia m\xc3\xa9s de 1000 plantes diferents._NEWLINE_La col\xc2\xb7lecci\xc3\xb3 de plantes tropicals (provenint de les \xc3\x8dndies) i subtropicals (provenint de la col\xc3\xb2nia del Cap) va ser continuada pels successors de Clausius. Herman Boerhaave (1668-1738, director de 1709 a 1730) va contribuir particularment al renom del jard\xc3\xad gr\xc3\xa0cies als seus esfor\xc3\xa7os per recollir noves plantes i mostres, i gr\xc3\xa0cies a les seves publicacions, com un cat\xc3\xa0leg de les plantes que es pot trobar al jard\xc3\xad._NEWLINE_Una altra contribuci\xc3\xb3 a la col\xc2\xb7lecci\xc3\xb3 va ser feta per Philipp Franz von Siebold, un metge alemany, que va treballar per la  Companyia Holandesa de les \xc3\x8dndies Orientals a Dejima (Jap\xc3\xb3) de 1823 fins a la seva expulsi\xc3\xb3 del Jap\xc3\xb3 el 1829. Durant aquest per\xc3\xadode, va recollir nombroses plantes vives o assecades a trav\xc3\xa9s de tot el pa\xc3\xads (com tamb\xc3\xa9 animals, objectes etnogr\xc3\xa0fics, mapes, etc.) i els va enviar a Leiden._NEWLINE_El primer hivernacle apareix al Jard\xc3\xad a la segona meitat del segle XVII, i la monumental Orangerie va ser constru\xc3\xafda entre 1740 i 1744. El jard\xc3\xad va ser engrandit progressivament fins a 1817. El 1857, una part va ser utilitzada per a la construcci\xc3\xb3 del nou Observatori de Leiden."